Nu kan du hente Google Gemini på iPhone

Fra i dag kan danske iPhone-brugere få lettere adgang til Googles chatbot Gemini via en ny, dedikeret app. Tidligere har adgangen været begrænset til Google-app’en, men nu ruller Google en separat Gemini-app ud til iOS-enheder i over 140 lande, heriblandt Danmark.

Den nye app åbner op for en række avancerede AI-drevne funktioner, som kan hjælpe brugerne i hverdagen. Gemini kan blandt andet bruges til at udarbejde mailudkast, opsummere dokumenter fra Google Drev eller skabe billeder baseret på brugerens input. Gemini integrerer naturligvis også med andre Google-tjenester som Maps, YouTube og Gmail.

En af de mest bemærkelsesværdige funktioner er muligheden for at arbejde med multimodale prompts. Brugerne kan eksempelvis tage et billede af en graf eller figur i en lærebog og få Gemini til at forklare emnet eller udarbejde øvelser baseret på materialet. Derudover er der visuelle funktioner, der gør det muligt hurtigt at generere billeder.

Jesper Vangkilde, kommunikationschef for Google Danmark, fremhæver app’ens alsidighed:

– Vi bruger vores smartphones til at løse små og store opgaver i dagligdagen – fra at finde vej til at søge ny viden. Med Gemini-app’en kan iPhone-brugere nu også få hjælp til alt fra at planlægge en præsentation og finde lokale seværdigheder til at skabe et personligt træningsprogram.

En stemmestyret funktion, kaldet Gemini Live, giver desuden mulighed for at føre naturlige samtaler – indtil videre kun på engelsk. Dette kan være en hjælp til blandt andet jobsamtaletræning eller rejsetips, mens man er på farten.

Gemini-app’en er tilgængelig til iPhone og Apple Watch og kan også bruges på iPad i kompatibilitetstilstand. iPhone-brugere kan finde app’en i App Store, mens Android-versionen er tilgængelig via Google Play.

Nu kan du hente Google Gemini på iPhone