Gemini kan snart læse alle dine faner i Chrome

Har du for vane at have et mindre bjerg af faner åbne i Chrome, kan Gemini snart hjælpe med at skabe overblik. Google tester nemlig en funktion med navnet ”Ask Gemini about this group”, som bliver tilgængelig, når brugeren højreklikker på en fanegruppe. Herefter kan Gemini gennemgå alle fanerne i gruppen, opsummere siderne og besvare spørgsmål på tværs af indholdet.

Det kan eksempelvis bruges til at sammenligne produkter fra flere webshops, samle information fra forskellige nyhedsartikler eller finde en bestemt oplysning uden manuelt at åbne hver enkelt fane. Gemini følger automatisk med, når faner tilføjes eller fjernes fra gruppen.

Google arbejder desuden på at lade assistenten fastgøre og frigøre faner, så den ikke blot læser indholdet, men også kan organisere browseren. Det skriver Windows Report.

Praktisk – men tænk over indholdet

Funktionen kan spare meget tid, men den kræver, at Gemini får adgang til indholdet i samtlige faner i den valgte gruppe. Det er værd at have i baghovedet, hvis gruppen indeholder eksempelvis netbank, private dokumenter, arbejdssystemer eller personlige beskeder.

Den nye mulighed er foreløbig kun dukket op som en eksperimentel funktion i Chrome Canary og skal aktiveres manuelt. Der nævnes understøttelse af Windows, Mac, Linux, ChromeOS og Android, men Google har endnu ikke meldt ud, om eller hvornår funktionen kommer til den almindelige udgave af Chrome.

Gemini kan snart læse alle dine faner i Chrome