Google gør Geminis AI-assistenter gratis

Google lancerer nu en større opdatering af den generative AI-platform Gemini, der åbner op for, at alle brugere kan skabe personlige AI-assistenter kaldet “Gems”. Tidligere har denne funktion kun været tilgængelig for betalende Gemini Advanced-brugere, men nu bliver den gratis for alle.

Med de nye Gems kan brugerne tilpasse assistenterne til specifikke roller som eksempelvis personlig kostvejleder, løbetræner eller rejseplanlægger. AI-assistenterne kan således levere detaljerede madplaner inklusive opskrifter og indkøbslister, eller komme med konkrete forslag til familiens næste sommerferie baseret på brugernes præcise kriterier som budget, temperaturønsker og aktiviteter for børn.

Samtidig introduceres analyseværktøjet “Deep Research” til alle brugere. Funktionen kan bruges et begrænset antal gange gratis om måneden og tilbyder dybdegående analyser inden for en bred vifte af emner – lige fra køb af elbiler til forskningsartikler og brancheanalyser.

Gemini-opdateringen inkluderer også en forbedret version af sprogmodellen kaldet “2.0 Flash Thinking”, der ifølge Google er optimeret til hurtigere og mere avanceret ræsonnering, hvilket skal gøre AI-assistenternes svar endnu mere præcise og relevante.

– Den bedste teknologi besvarer ikke blot spørgsmål – den forstår brugeren. Med den seneste opdatering kan endnu flere få mulighed for at tilpasse Gemini til personlige behov og ønsker, fx som personlig træner eller kostvejleder. Og så håber vi, at mange gør brug af den udvidede adgang til velfungerende, professionelle analyseredskaber, siger Jesper Vangkilde, kommunikationschef i Google Danmark.

Den opdaterede Gemini fungerer desuden på tværs af en lang række Google-apps som Kalender, YouTube, Gmail, Drev og Beskeder. Alle funktioner er allerede tilgængelige på dansk gennem Gemini-appen på både iOS og Android.

Læs mere i de to officielle blogs om hhv. de nye features og personalisering.

Google gør Geminis AI-assistenter gratis