Google opgraderer Assistant til Gemini – klassisk Assistant udfases

Google har annonceret, at Google Assistant på mobiltelefoner og tablets snart bliver opgraderet til Gemini – deres bud på en AI assistent, der i for et par måneder siden blev opgraderet til en fuld AI der også understøtter dansk. Målet er at skabe en mere personlig og intelligent assistent, der kan hjælpe brugere på nye måder ved at integrere kunstig intelligens i kernen af oplevelsen. Gemini er betydeligt “klogere” end Google Assistant, som de fleste der har prøvet begge vil kunne bevidne.

Gemini, som blev lanceret sidste år, er allerede taget i brug af millioner af brugere, der ifølge Google selv melder positivt tilbage om de nye funktioner. Over de kommende måneder vil flere mobilbrugere automatisk blive opgraderet fra Google Assistant til Gemini. Senere på året vil den klassiske Google Assistant ikke længere være tilgængelig på de fleste mobile enheder eller kunne downloades fra de forskellige app butikker på Android og iOS.

Opgradering til flere enheder

Google planlægger også at opgradere andre enheder, herunder tablets, biler og tilbehør som hovedtelefoner og smartwatches, til den nye AI. Derefter vil den nye AI blive rullet ud til smarthome-enheder som højttalere, skærme og TV, noget brugere af smarthome produkter formentlig vil sætte stor pris på. Den klassiske Google Assistant vil dog fortsætte med at fungere på disse enheder, indtil Gemini er fuldt implementeret.

Siden lanceringen har Google udvidet tilgængeligheden af Gemini-appen til over 40 sprog og mere end 200 lande. Samtidig er funktionaliteten blevet udvidet med flere efterspurgte muligheder som musikafspilning, timere og handlinger direkte fra låseskærmen. Google forventer at dele flere detaljer om opgraderingerne i de kommende måneder.

Du kan læse Googles opslag om overgangen her.

Google opgraderer Assistant til Gemini – klassisk Assistant udfases