Ny Google Home-højttaler virker bedst med abonnement

Stemmeassistenter har i årevis været lidt som at tale med en meget lydig, men ret dum fjernbetjening. Man skulle kende de rigtige kommandoer, sige tingene på den rigtige måde og ofte starte forfra, hvis assistenten misforstod. Det forsøger Google nu at ændre med en ny Google Home-højttaler, der er bygget direkte til Gemini.

Den store nyhed er ikke selve højttaleren. Det er måden, man taler til den på. I stedet for korte kommandoer som “tænd lyset i stuen” eller “sæt en timer på 10 minutter”, skal man kunne tale mere naturligt, rette sig selv midt i en sætning og stille opfølgende spørgsmål uden at gentage “Hey Google” hver gang.

– Nu kan du tale, som du ellers ville gøre, ombestemme dig midt i sætningen, stille opfølgende spørgsmål og give flere beskeder på én gang, lover Jesper Vangkilde, kommunikationschef hos Google i Danmark.

Det betyder forhåbentlig, at den smarte højttaler måske endelig kan begynde at føles smart. Ikke bare som en stemmestyret kontakt til musik, lys og timere, men som en assistent, der faktisk kan følge med i en samtale.

Mere AI kræver abonnement

Der er dog lige et aber dabai. Nogle af de mest avancerede funktioner kræver Google Home Premium. Her får abonnenter adgang til Gemini Live, så man kan føre længere samtaler med Gemini via højttaleren. Abonnementet åbner også for mere avancerede smart home-funktioner. Har man Nest-kameraer, kan Gemini blandt andet søge i kamerahistorikken og give et overblik over, hvad der er sket derhjemme, mens man har været væk.

Dermed bliver højttaleren også en ny brik i Googles forsøg på at gøre hjemmet mere AI-styret. Praktisk, hvis det virker. Lidt mere følsomt, hvis man i forvejen er skeptisk over for mikrofoner og kameraer i hjemmet. Google forsøger at berolige med en fysisk knap til at slå mikrofonen fra. Højttaleren har også en lysring, der viser, hvornår den lytter, tænker eller svarer.

Kan også bruges til surround

På lydsiden lover Google balanceret 360-graders lyd og mikrofoner, der tilpasser sig rummet. Højttaleren kan desuden kobles sammen med Google TV Streamer og bruges som en del af et surround-setup i stuen.

Designet er holdt i den velkendte Google Home-stil med tekstilbeklædning. Den nye model er beklædt med specialfremstillet 3D-strikket stof og kommer i farverne Hazel og Porcelain – altså sort og hvid.

Google Home-højttaleren kan forhåndsbestilles nu og lander i butikkerne den 25. juni. Prisen er 899 kroner.

Ny Google Home-højttaler virker bedst med abonnement